CELEX: 62016CN0379
Language: el
Date: 2016-07-07 00:00:00
Title: Υπόθεση C-379/16 P: Αναίρεση που άσκησαν στις 7 Ιουλίου 2016 οι European Dynamics Luxembourg SA, European Dynamics Belgium SA και Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής ΑΕ κατά της αποφάσεως που εξέδωσε το Γενικό Δικαστήριο (τέταρτο τμήμα) στις 27 Απριλίου 2016 στην υπόθεση T-556/11, European Dynamics Luxembourg SA, European Dynamics Belgium SA και Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής ΑΕ κατά Γραφείου Διανοητικής Ιδιοκτησίας της Ευρωπαϊκής Ένωσης

22.8.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 305/20
            
         Αναίρεση που άσκησαν στις 7 Ιουλίου 2016 οι European Dynamics Luxembourg SA, European Dynamics Belgium SA και Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής ΑΕ κατά της αποφάσεως που εξέδωσε το Γενικό Δικαστήριο (τέταρτο τμήμα) στις 27 Απριλίου 2016 στην υπόθεση T-556/11, European Dynamics Luxembourg SA, European Dynamics Belgium SA και Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής ΑΕ κατά Γραφείου Διανοητικής Ιδιοκτησίας της Ευρωπαϊκής Ένωσης
   (Υπόθεση C-379/16 P)
   (2016/C 305/29)
   Γλώσσα διαδικασίας: η αγγλική
   
      Διάδικοι
   
   
      Αναιρεσείουσες: European Dynamics Luxembourg SA, European Dynamics Belgium SA και Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής ΑΕ (εκπρόσωποι: Κ.-N. Δέδε και Δ. Παπαδοπούλου, δικηγόροι)
   
      Αναιρεσίβλητο: Γραφείο Διανοητικής Ιδιοκτησίας της Ευρωπαϊκής Ένωσης
   
      Αιτήματα
   
   Οι αναιρεσείουσες ζητούν από το Δικαστήριο:
   
               —
            
            
               να αναιρέσει την αναιρεσιβαλλόμενη απόφαση του Γενικού Δικαστηρίου κατά το μέρος που απορρίφθηκε ο νέος λόγος ακυρώσεως σχετικά με την αποδοχή μιας προσφοράς με έκπτωση.
            
         
               —
            
            
               να ακυρώσει την περί αναθέσεως απόφαση του Γραφείου Διανοητικής Ιδιοκτησίας της Ευρωπαϊκής Ένωσης (στο εξής: ΓΔΙΕΕ) κατά το μέρος που έγινε δεκτή η προσφορά της IECI, η οποία περιείχε έκπτωση αντιθέτως προς τους όρους της συγγραφής υποχρεώσεων.
            
         
               —
            
            
               να καταδικάσει το ΓΔΙΕΕ στα δικαστικά και λοιπά έξοδα των αναιρεσειουσών τόσο στη δίκη ενώπιον του Γενικού Δικαστηρίου όσο και στη δίκη ενώπιον του Δικαστηρίου.
            
         
      Λόγοι αναιρέσεως και κύρια επιχειρήματα
   
   Οι αναιρεσείουσες στηρίζουν την αίτησή τους αναιρέσεως στο ότι το Γενικό Δικαστήριο παρερμήνευσε τα επιχειρήματα του αναιρεσίβλητου και παραμόρφωσε τα αποδεικτικά στοιχεία τα οποία το ΓΔΙΕΕ προσκόμισε κατόπιν της διατάξεως περί διεξαγωγής αποδείξεων, πράγμα που επιβεβαιώθηκε από το ΓΔΙΕΕ κατά την επ’ ακροατηρίου συζήτηση. Τα εν λόγω αποδεικτικά στοιχεία απέδειξαν ότι η προσφορά του επιλεγέντος προσφέροντος περιείχε έκπτωση (η οποία προσφέρθηκε παράνομα) καθώς και ότι η έκπτωση αυτή ελήφθη υπόψη κατά την αξιολόγηση. Προσφέροντας έκπτωση, ο προσφέρων που κατετάγη στην πρώτη θέση περιέλαβε στην προσφορά του μια παραλλαγή σχετικά με την προταθείσα τιμή, σε αντίθεση με τη συγγραφή υποχρεώσεων (όπως συμπληρώθηκε με τις απαντήσεις της αναθέτουσας αρχής στις ερωτήσεις των προσφερόντων). Ειδικότερα, το Γενικό Δικαστήριο υπέπεσε σε πλάνη περί το δίκαιο επειδή έκρινε ότι, στο πλαίσιο της χρηματοοικονομικής αξιολογήσεως, το ΓΔΙΕΕ δεν έλαβε υπόψη την έκπτωση που προσέφερε ο επιλεγείς προσφέρων και ότι επομένως, εφόσον η εν λόγω έκπτωση δεν ελήφθη υπόψη, το ΓΔΙΕΕ δεν παρέβη τη συγγραφή υποχρεώσεων.